**RAPORT PRIVIND SITUAŢIA HIDROMETEOROLOGICĂ ŞI A CALIŢĂȚII MEDIULUI**

**în intervalul 18.09.2017, ora 08.00 – 19.09.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 19.09.2017, ora 07.00**

**RÂURI**

**Debitele au fost în general staţionare**, exceptând bazinele inferioare ale Vișeului, Izei,Turului, Crasnei, Bârladului, Crișurilor, Timișului și cursul Someșului, unde au fost în creștere prin propagare.

Debitele se situează în general la valori cuprinse între 30-90% din mediile multianuale lunare, mai mari pe Vișeu, în bazinul inferior al Izei și în bazinele superioare ale Turului și Prahovei și mai mici (sub 30% din normalele lunare) pe cursul superior și mijlociu al Siretului, pe afluenții Bârladului și Prutului și pe unele râuri din bazinele Mureșului, Oltului și Argeşului.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în general staționare**, exceptând râurile din bazinele hidrografice: Vişeu, Iza, Someșul Mare, bazinul superior al Mureșului, unde vor fi în creștere din cauza precipitațiilor sub formă de aversă, prognozate.

Izolat, se pot produce creșteri de niveluri și debite pe unele râuri din zonele de deal și de munte din centrul și sudul țării, din cauza precipitațiilor sub formă de aversă, prognozate.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 18.09 – 19.09.2017 a fost în creştere, având valoarea de 3400 m3/s**, sub media multianuală a lunii septembrie (3800 m3/s).

În aval de Porţile de Fier debitele au fost în scădere la Gruia şi pe sectorul Giurgiu – Vadu Oii, relativ staţionare pe sectoarele Calafat – Bechet şi Brăila – Galaţi şi în creştere pe sectoarele Corabia – Zimnicea şi Isaccea – Tulcea.

**Debitul la intrarea în ţară (secţiunea Baziaş) va fi în creştere (3600 m3/s).**

În aval de Porţile de Fier debitele vor fi în creştere la Gruia şi pe sectorul Tr. Măgurele – Olteniţa, staţionare pe sectoarele Calafat – Corabia, Isaccea – Tulcea şi în scădere sectorul Călăraşi – Galaţi.

**2.** **Situaţia meteorologică în intervalul 18.09.2017, ora 09.00 – 19.09.2017, ora 06.00**

**ÎN ŢARĂ**

Vremea a fost călduroasă în sudul și sud-estul țării, deși, față de ziua precedentă, temperatura aerului a scăzut. Scăderea a fost accentuată în regiunile vestice, nordice și centrale - abaterile negative fiind de până la 8...10 grade. Maximele s-au încadrat între 18 grade la Ocna Șugatag și 33 de grade la Hârșova și Brăila. Din orele serii, cerul s-a înnorat treptat în sud, sud-est, est și parțial centrul țării, precum și în zona Carpaților Meridionali și Orientali, iar în rest, a fost variabil spre mai mult senin. După miezul nopții, a plouat, în general slab și s-au semnalat descărcări electrice, local în Oltenia, pe arii restrânse în Muntenia și doar izolat în sudul Moldovei. Vântul a suflat slab și moderat, cu unele intensificări în nordul Moldovei, zona montană înaltă, iar spre sfârșitul intervalului și în Delta Dunării. S-a produs ceață, pe spații mici - ieri dimineață în vest, centru și sud-est, iar pe litoral și în această dimineață. La ora 06.00, valorile termice erau cuprinse între 6 grade la Târgu Lăpuș, Toplița, Joseni și Ocna Șugatag și 23 de grade la Sfântu Gheorghe (Deltă).

***Observație:*** *începând de ieri, de la ora 06.00, au fost în vigoare 7 mesaje de atenționare, cod galben, privind fenomene meteorologice periculoase imediate: 4 emise de SRPV Craiova, 2 de SRPV Constanța și 1 de SRPV Cluj-Napoca.*

**LA BUCUREŞTI**

Deși valorile termice au fost ușor mai scăzute decât în ziua precedentă, vremea s-a menținut călduroasă. Cerul a fost senin, în cursul zilei, iar noaptea s-a înnorat treptat și vântul a devenit moderat. În unele cartiere, trecător a plouat slab. Temperatura maximă a fost de 31 de grade la Afumați și 32 de grade la Filaret și Băneasa. La ora 06.00, se înregistrau 20 de grade la Afumați și Băneasa și 21 de grade la Filaret.

**3. Prognoza meteorologică în intervalul 19.09.2017, ora 09.00 – 20.09.2017, ora 09.00**

**ÎN ŢARĂ**

În cursul zilei, în nordul, nord-estul şi centrul țării, precum și în zonele de deal şi de munte, cerul va avea înnorări temporare și local vor fi averse și descărcări electrice, condiții în care valorile termice vor fi apropiate de cele ce ar fi normale la această dată. În restul teritoriului, vremea va fi caldă, cerul va fi variabil, iar astfel de fenomene se vor semnala, doar izolat. Începând de seara, înnorările se vor accentua în vest și în sud, dar și la munte unde va ploua, local. Pe arii restrânse, cantitățile de apă vor depăși 15...20 l/mp și vor fi condiții de grindină. Vântul va avea intensificări locale, cu viteze ce vor depăşi 50 km/h, iar pe crestele montane 70 km/h. Trecător, vor fi posibile vijelii. Temperaturile maxime se vor încadra între 16...18 de grade, în estul Transilvaniei și nordul Moldovei, și 31 de grade în sudul Munteniei. Minimele termice vor fi cuprinse între 7...8 grade în depresiunile Carpaților Orientali și 19...20 de grade pe litoral, unde va fi ceață.

**LA BUCUREŞTI**

Vremea se va menține caldă. În cursul zilei, cerul va fi variabil, cu înnorări trecătoare, la începutul intervalului, când vor mai fi posibile ploi slabe. Noaptea, înnorările se vor accentua şi vor fi averse și descărcări electrice. Vântul va sufla moderat, cu intensificări temporare. Temperatura maximă va fi de 29...30 de grade, iar cea minimă de 16...17 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru perioada 15.09.2017-17.09.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

**Garda Forestieră Braşov** informează despre producerea unui incendiu de litieră, în data de 17.09.2017, ora 16.30, pe raza O.S. Sibiu, localitatea Boiţa, fiind afectată o suprafață de 1,0 ha, în fond forestier proprietate publică de stat. Cauza izbucnirii incendiului a fost focul nesupravegheat din zona limitrofă. Incendiul a fost stins în aceeaşi zi, la ora 21.00.

**Garda Forestieră Râmnicu Vâlcea** informează despre producerea următoarelor incendii de litieră:

- în data de 16.09.2017, ora 15.30, pe raza D.S. Olt, O.S. Vultureşti, localitatea Vitomireşti, judeţul Olt, fiind afectată o suprafață de 0,10 ha, în fond forestier proprietate privată; incendiul a fost stins în aceeaşi zi, la ora 16.15;

- în data de 16.09.2017, ora 16.00, pe raza D.S. Olt, O.S. Caracal, localitatea Voineasa, judeţul Olt, fiind afectată o suprafață de 0,10 ha, în fond forestier proprietate privată; incendiul a fost stins în aceeaşi zi, la ora 17.20.

Cauza izbucnirii incendiilor a fost propagarea focului de la terenurile agricole limitrofe.

**Garda Forestieră Suceava** informează despre producerea următoarelor incendii de litieră:

- în data de 15.09.2017, ora 12.30, pe raza O.S. Bisericesc Iaşi, fiind afectată o suprafață de 30.000 m.p., în fond forestier proprietate privată; incendiul a fost stins în aceeaşi zi, la ora 15.30;

- în data de 16.09.2017, ora 12.00, pe raza O.S. Pojorâta, fiind afectată o suprafață de 100 m.p., în fond forestier proprietate publică de stat; incendiul a fost stins în aceeaşi zi, la ora 20.00;

- în data de 16.09.2017, ora 15.30, pe raza Baza Experimentală „Tomnatic”, fiind afectată o suprafață de 2000 m.p., în fond forestier proprietate publică de stat; incendiul a fost stins în aceeaşi zi, la ora 23.00.

Nu se cunoaşte cauza producerii incendiilor.

**Garda Forestieră Focşani** informează despre producerea unui incendiu de litieră, în data de 14.09.2017, ora 16.00, pe raza O.S. Năruja, localitatea Năruja, judeţul Vrancea, fiind afectată o suprafață de 1,32 ha, în fond forestier proprietate publică de stat. Nu se cunoaşte cauza producerii incendiului. Incendiul a fost stins în data de 16.09.2017, la ora 18.00.

**Garda Forestieră Suceava** informează despre producerea unor doborâturi de vânt, în perioada 02.09.2017-06.09.2017, care au afectat o suprafaţă de 2935 ha de arboret răşinoase, cu vârsta între 25-135 de ani, fiind estimat un volum de masă lemnoasă doborâtă de circa 28,2 mii m.c., în fond forestier proprietate a statului, în zona de munte din cadrul O.S. Crucea, judeţul Suceava. S-au luat următoarele măsuri: degajarea drumurilor de acces şi organizarea punerii în valoare.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 17.09.2017-18.09.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE